لمرسوم (ب لفرنسية: Décret) هو ب صفة عامة وثيقة تنفيدية و تنظيمية، ب معنى أن لوزن القانوني ديالها قل من لقانون. كلمة مرسوم ف لقانون لمغريبي يمكن تشير ل 4 ديال لوثائق لقانونية: لمرسوم، مرسوم لقانون، لمرسوم لملكي و لمرسوم لملكي لّي بحال قانون. هادا هو شّكل شّايع ديال لمراسيم، كايصدرو لوزير لّول و كايسني معاه ب لعطف لوزير ولا لوزرا لّي لقطاعات ديالهوم كايقيسها لموضوع د لمرسوم ولا كايكونو مكلفين ب تّنفيذ ديالو. لمراسيم ديال لوزير لّول كاتقيس غير لمسائل تّنفيذية ولا تّنظيمية وكاتكون ف لغالب تقنية ولا كاتشرح لفهم ديال لإدارة لشي قانون. يمكن هاد لمرسوم يتطعن فيه قدام لقضاء يلا شاف شي حد ولا شي مؤسسة أنو مخالف لشي قانون ولا شي وثيقة قانونية فوق منو (ظهير ولا ݣاع شي فصل من دّستور مثلا). لمرسوم د لوزير لّول ما يمكن يتلغى غير بشي مرسوم بحالو ولا شي قرار و لا شي نص قانوني اعلى منو. ف لفترة لّي كايكون فيها لبرلمان عطلة (بين دّورات لبرلمانية)، يمكن لحوكومة تحتاج تخرج شي نص قانوني ب زّربة ولا ب صورة مستعجلة.